###### Proiect

###### GUVERNUL REPUBLICII MOLDOVA

## HOTĂRÂRE nr.\_\_\_\_

**din \_\_\_\_\_\_\_\_\_\_\_\_ 2016**

#### Chişinău

***pentru aprobarea Metodologiei aprobării conducătorilor de doctorat***

În vederea implementării prevederilor art. 94, pct. 11 din Codul educației al Republicii Moldova, adoptat prin Legea nr. 152 din 17 iulie 2014 (Monitorul Oficial al Republicii Moldova, 2014, nr.319-324, art.634), cât și a art. 49-51 ale Regulamentului privind organizarea studiilor superioare de doctorat, ciclul III, aprobat prin Hotărârea de Guvern nr. 1007 din 10.12.2014 (Monitorul Oficial al Republicii Moldova, 2014, Nr. 386-396, art. 1101), precum și luând în considerare necesitatea aplicării Ordinului Nr. 848 din 24 august 2015 al Ministrului Educației al Republicii Moldova „Cu privire la aprobarea Indicatorilor de performanţă ştiinţifică pentru dobîndirea calităţii de conducător de doctorat în Republica Moldova” (Monitorul Oficial al Republicii Moldova, 2015, Nr. 340-346, art. 2529) în procesul de acordare a dreptului de conducător de doctorat conform noilor prevederi

**Guvernul HOTĂRĂŞTE**:

1. Se aprobă *Metodologia aprobării conducătorilor de doctorat* (se anexează).
2. Ministerul Educaţiei, ministerele de resort şi instituţiile implicate vor duce la îndeplinire prevederile prezentei hotărâri.

# PRIM-MINISTRU Pavel FILIP

**Contrasemnează:**

**Viceprim – ministru pe probleme sociale Gheorghe BREGA**

**Ministrul Educaţiei** **Corina FUSU**

Anexă

 La Hotărârea Guvernului nr.\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_2016

**Metodologia aprobării conducătorilor de doctorat**

1. **Dispoziţii generale**
2. Metodologia aprobării conducătorilor de doctorat în (în continuare - Metodologia), în conformitate cu art. 94, pct. 11 din Codul Educaţiei al Republicii Moldova nr. 152 din 17 iulie 2014 şi cu Regulamentul privind organizarea studiilor superioare de doctorat, ciclul III, aprobat prin Hotărârea de Guvern nr. 1007 din 10.12.2014, constituie cadrul normativ de implementare a ordinului nr. 484 din 24 august 2015 al Ministrului Educației al Republicii Moldova „*Cu privire la aprobarea Indicatorilor de performanţă ştiinţifică pentru dobândirea calităţii de conducător de doctorat în Republica Moldova”.*
3. Metodologia are ca obiectiv realizarea unui cadru de referinţă, care să reglementeze organizarea şi desfășurarea procesului de acordare a dreptului de conducător de doctorat pentru studiile superioare de doctorat, ciclul III, și postdoctorat în instituţiile de învăţământ superior din Republica Moldova.
4. Metodologia stabileşte actele necesare pentru aplicarea *Indicatorilor de performanță științifică pentru dobândirea calităţii de conducător de doctorat în Republica Moldova* (în continuare – indicatori de performanță științifică), etapele şi instituţiile implicate în procesul de aprobare a conducătorilor de doctorat în Republica Moldova.
5. Conducători de doctorat pot fi persoanele care au obținut dreptul de conducător de doctorat anterior, cît şi cele care li se acordă acest drept prin ordinul Ministrului Educaţiei, potrivit metodologiei date.
6. Acordarea dreptului de conducere a doctoratului se acordă pe domeniul de pregătire și activitate pentru specialitățile incluse în Nomenclatorul specialităților științifice.
7. Candidații care dețin titlul științific de doctor pot obține dreptul de conducător de doctorat pentru maxim 3 specialități din profilul ştiinţific în cadrul căruia îşi desfăşoară activitatea curentă, confirmate prin indicatorii cu valori diferite pe domenii ale ştiinţei, şi au dreptul de a fi conducători numai la tezele de doctor în ştiinţe.
8. Candidații care dețin titlul științific de doctor habilitat pot fi abilitați cu dreptul de conducător de doctorat pentru maxim 5 specialități din 2 profiluri ştiinţifice, în cadrul căruia îşi desfăşoară activitatea curentă, confirmate prin indicatorii cu valori diferite pe domenii ale ştiinţei.
9. Acordarea dreptului de a conduce doctorate la specialităţi din mai multe profiluri decât cele prevăzute la pp.7 şi 8 se permite în cazul când specialitatea din profilul suplimentar este adiacentă uneia din profilul de bază, iar pretendentul realizează studii multidisciplinare sau interdisciplinare, care se referă la ambele specialităţi, reflectate prin indicatorii de performanță științifică.
10. Dreptul de conducător de doctorat îl pot deține atât cetăţenii Republicii Moldova care acumulează indicatorii de performanţă științifică, cât şi cetăţenii străini, care îndeplinesc indicatorii respectivi şi au rezultate importante în domeniul lor de activitate, lucru care ar aduce un plus de valoare cercetării ştiinţifice din Republica Moldova.
11. Persoanele care doresc să obţină dreptul de a conduce doctorate în Republica Moldova trebuie să fie titulari sau afiliaţi ai unei instituţii de învățământ superior cu programe de doctorat sau ai unei instituţii de cercetare şi inovare acreditată conform legii.
12. Recunoașterea dreptului de conducător de doctorat deținut în altă țară se efectuează conform legislației în vigoare.
13. **Înaintarea dosarului pentru aprobarea**

**dreptului de conducător de doctorat**

1. Persoanele care îndeplinesc condițiile de acordare a dreptului de conducere de doctorat și doresc să obțină calitatea de conducător de doctorat, înaintează o cerere și dosarul de îndeplinire a condițiilor necesare către școala doctorală din care fac parte, sau cu care există colaborare/consorțium și/sau afiliere instituțională între instituția în care activează și instituția de învățământ superior care deține școala doctorală.
2. Dosarul aplicat pentru aprobarea dreptului de conducător de doctorat include:
3. Cererea de aprobare a dreptului de conducător de doctorat, care conține numele candidatului, titlul științific deținut, instituția în care activează, profilul (profilurile) şi specialităţile la care solicită acordarea dreptului de conducător de doctorat, rezultate care ar facilita obținerea acestuia (premii naționale/internaționale, titluri academice, distincții de stat etc.).
4. Curriculum vitae în format Europass în limba română.
5. Copia buletinului/actului de identitate. În cazul în care candidatul și-a modificat numele după obținerea titlului de doctor/doctor habilitat, a diverselor premii, distincții și titluri științifice este necesară prezentarea certificatului de căsătorie/act de confirmare a modificării numelui.
6. Copia diplomei de doctor/doctor habilitat.
7. Copia carnetului de muncă cu autentificare.
8. Copia ordinului de angajare/certificat de confirmare la instituția de învățământ superior a școlii doctorale, sau a instituție cu care aceasta are relații de cooperare sau/și consorțium în programele de doctorat, sau ai unei instituţii de cercetare şi inovare acreditată.
9. Copiile lucrărilor științifice din ultimii 5 sau 10 ani conform indicilor de valori diferite pe domenii ale ştiinţei imprimate pe un CD, cu atașarea introducerii acestuia.
10. Copii de confirmare a brevetelor de invenții, ale certificatelor și diplomelor de confirmare a participării în colegii de redacții a revistelor și organizare a diverselor evenimente, participări la schimburi de experiență și mobilități academice, cât și a altor anexe care ar confirma îndeplinirea indicilor de valoare.
11. Alte copii ale documentelor care au importanță pentru aprobarea dreptului de conducător de doctorat și reprezintă suplimente la dosar.
12. Dosarul se depune la directorul școlii doctorale, care verifică corectitudinea completării dosarului și oferă asistență metodologică în acest domeniu candidatului.
13. Consiliul școlii doctorale are obligația să analizeze dosarul depus la următoarea ședință, care până atunci se vor afla la secretariatul Consiliului școlii doctorale. Ședința nu va avea loc mai târziu de 120 de zile de la expirarea dreptului de conducere a doctoratelor a candidatului sau/și a începutului anului școlar a școlii doctorale.
14. Dosarul de acordare a dreptul de conducător de doctorat a candidatului se admite prin proces-verbal în urma votului comun al membrilor Consiliului școlii doctorale, care va completa dosarul candidatului.
15. Procesul-verbal al Consiliului școlii doctorale cu dosarul candidatului se înaintează la Consiliului științific al instituției organizatoare de doctorat.
16. Președintele Consiliului științific al instituţiei de învăţământ superior organizatoare de doctorat convoacă ședința Consiliului științific, care va avea loc în maxim 30 zile de la primirea dosarului.
17. În urma examinării dosarului pentru aprobarea dreptului de conducător de doctorat, Consiliul științific oferă un raport de evaluare a candidatului, pentru înaintarea dosarului către Consiliul Național de Acreditare și Atestare (în continuare – CNAA). Raportul de evaluare a candidatului este parte componentă a dosarului.
18. În cazul evaluării negative a dosarului candidatului din partea Consiliului științific dosarul se restituie școlii doctorale pentru înlăturarea neajunsurilor depistate.
19. După eliberarea raportului pozitiv de evaluare a dosarului candidatului din partea Consiliului științific, pe pagina web a Instituției organizatoare de doctorat se plasează în termen de cel mult 10 zile, informația referitoare la candidatul pentru obținerea dreptului de conducător de doctorat cu următoarele informații:
20. Curriculum vitae în format Europass și lista lucrărilor;
21. Fișa de verificare privind îndeplinirea indicatorilor de performanță științifică;
22. Extrasul din procesul-verbal al școlii doctorale cu decizia respectivă;
23. Raportul de evaluare a dosarului candidatului emis de Consiliul științific;
24. Președintele Consiliului științific înaintează dosarul candidatului spre examinare la CNAA. Consiliul Național de Acreditare și Atestare, în urma expertizării dosarului candidatului, oferă un aviz argumentat de aprobare sau respingere a candidatului cu dreptul de conducător de doctorat.
25. Etapele de expertizare şi avizare a dosarului de acordare a dreptului de conducător de doctorat sunt elaborate şi stabilite de CNAA. Termenii de avizare la Consiliul Național de Acreditare și Atestare sunt de maxim 60 de zile calendaristice din data depunerii dosarului.
26. În cazul avizului negativ din partea CNAA, dosarul se remite la Consiliul științific al instituției organizatoare de doctorat pentru înlăturarea neconcordanțelor și demararea procesului repetat de acordare a dreptului de conducător de doctorat.
27. După procedura de expertizare și avizare a Consiliul Național de Acreditare și Atestare, acesta înaintează cererea și avizul de aprobare a dreptului de conducere de doctorat candidatului către Ministerului Educației cu recomandarea specialităților profilurilor științifice propuse spre acordare.
28. Avizul CNAA este plasat pe pagina web a instituției în maxim 5 zile de la emiterea acestuia.
29. **Acordarea dreptului de conducător de doctorat**
30. Solicitarea și avizul de recomandare pentru acordarea dreptului de conducător de doctorat al candidatului înaintat de CNAA, la Ministerul Educaţiei se examinează până la 30 zile calendaristice.
31. În cazul în care examinarea informațiilor plasate pe paginile web ale instituțiilor organizatoare de doctorat și a CNAA nu este suficientă, apar unele neconcordanțe, sau este sesizat Ministerul Educației de unele încălcări, subdiviziunea abilitată poate cere dosarul candidatului în format original în termen de 5 zile lucrătoare de la CNAA.
32. Acceptarea sau respingerea solicitării candidatului va fi urmată de emiterea unui ordin al Ministrului Educaţiei pentru acordarea dreptului de conducător de doctorat pe teritoriul Republicii Moldova, care va fi plasat pe pagina web a Ministerului Educației.
33. Ordinul Ministrului Educației reprezintă atestatul de acordare a dreptului de conducător de doctorat.
34. La depistarea unor nereguli sau încălcări a procedurii de acordare a dreptului de conducător de doctorat pentru o specialitate din profilul de activitate a solicitantului, se refuză acest drept. În cazul aplicării la mai multe specialități, se acordă dreptul de conducere de doctorat doar pentru cele acceptate.
35. Nerespectarea indicatorilor de performanță sau a bunei conduite și eticii profesionale, cât și existența fraudei de plagiat în susținerea tezelor de doctorat la discipolii anteriori, pot servi motiv de respingere a acordării sau retragerea dreptului de conducător de doctorat de către Ministerul Educației, dacă acestea sunt probate de CNAA în conformitate cu legislația în vigoare.
36. Retragerea dreptului de conducător de doctorat se efectuează conform legislaţiei în vigoare şi nu este parte componentă a acestei metodologii. Decizia de retragere a dreptului de conducere de doctorat în Republica Moldova este o prioritate a Ministerului Educaţiei şi poate fi aplicată doar prin ordinul Ministrului Educaţiei.
37. **Contestații**
38. Contestațiile se analizează și se soluționează conform legislației în vigoare.
39. Procesul-verbal al Consiliului școlii doctorale cu privire la evaluarea dosarului candidatului la obținerea dreptului de conducător de doctorat poate fi contestat la secretariatul școlii doctorale, care va examina contestația conform legislației în vigoare și regulamentului intern.
40. Avizul negativ al instituției organizatoare de doctorat se contestă la secretariatul rectoratului conform legislației în vigoare și regulamentului intern.
41. Decizia comisiei interne de examinare a contestațiilor creată de rectorat poate fi contestată la Ministerul Educației în Consiliul de Etică și Management, conform legislației în vigoare.
42. Concurentul, în cazul dezacordului cu avizul obţinut la CNAA, îl contestă la acelaşi organ. Termenii şi condiţiile de examinare a contestaţiei se efectuează conform regulamentului intern al CNAA.
43. Decizia Ministerului Educației de respingere a aprobarii dreptului de conducător de doctorat, cît și retragerea acestui drept poate fi contestată la Ministerul Educației în conformitate cu legislația în vigoare. Contestația se depune timp de 30 de zile de la emiterea deciziei.
44. Candidații la abilitarea cu dreptul de conducător de doctorat pot să-şi retragă solicitarea până la examinarea dosarului la CNAA și Ministerul Educației, în urma unei cereri scrise.
45. Dreptul de conducător de doctorat poate fi retras de Ministerul Educației, la sesizarea din partea instituției organizatoare de doctorat sau Consiliului Științific al acesteia, CNAA, instanțelor de drept, cît și prin autosesizare.
46. Ministerul Educației în colaborare cu CNAA va duce evidenţa persoanelor abilitate cu dreptul de conducător de doctorat pe specialităţi şi instituţii.
47. Persoanele cu dreptul de conducător de doctorat aprobate anterior intrării în vigoare a metodologiei date, vor păstra dreptul de conducere a doctoratelor până la expirarea termenului de abilitare anterior de 6 ani.
48. Conducătorii de doctorate, care după expirarea termenului dreptului de conducere a doctoratelor nu înaintează solicitarea și dosarul de acordare a dreptului de conducător de doctorat conform noii metodologii, vor pierde această calitate fără anunțul prealabil al Ministerului Educației.